Polisie verwelkom swaar vonnisse vir plaas- en Corrie Sanders-moordenaarsCorrie Sanders Genl.maj. Jacob Tsumane, die waarnemende polisiekommissaris van Noordwes, het Donderdag die swaar vonnisse van twee veroordeelde moordenaars verwelkom. “Samuel Mabena en Bismack Dick is Woensdag in die Pretoriase hooggeregshof gesamentlik tot 60 jaar tronkstraf gevonnis vir die aanval op die Oberholzer-egpaar op hul plaas in Brits op 5 September 2012,” het kapt. Paul Ramaloko, woordvoerder van die polisie, in ŉ verklaring gesê. Mauritz Oberholzer (63) is tydens die aanval doodgeskiet en sy 60-jarige vrou het die aanval oorleef. Mabena en Dick het ŉ kluis met twee rewolwers en ŉ geweer gesteel. Dick is op 17 September 2012 in hegtenis geneem en Mabena op 27 September 2012. Tydens Dick se inhegtenisneming het hy die oorledene se geweer in sy besit gehad. Die ondersoek het ook bevind dat Mabena betrokke was by die bekende bokser Corrie Sanders se moord. Sanders is op 22 September 2012 tydens ŉ gewapende roof in Brits doodgeskiet. “Die twee is tot vyf jaar tronkstraf gevonnis vir huisbraak met die doel om te roof, 15 jaar op aanklag van roof met verswarende omstandighede, lewenslange tronkstraf vir moord, vyf jaar vir die onwettige besit van ammunisie, vyf jaar vir die onwettige besit van ŉ vuurwapen,” het Ramaloko gesê.